b"\n_START_ARTICLE_\nFrancisco Blasco Castany\n_START_SECTION_\nBiografia\n_START_PARAGRAPH_\nLlicenciat en dret i interventor de l'administraci\xc3\xb3 local com a professi\xc3\xb3, Francisco Blasco participa en la reorganitzaci\xc3\xb3 del socialisme a la comarca de la Ribera. Guany\xc3\xa0 les primeres eleccions democr\xc3\xa0tiques locals d'Alzira esdevenint alcalde, cosa que li va permetre accedir a c\xc3\xa0rrecs org\xc3\xa0nics dins el PSPV-PSOE, especialment a la comarca com a secretari general de la Ribera el 1982, i Director General de l'Administraci\xc3\xb3 Local del Consell de la Generalitat Valenciana presidit pel socialista Joan Lerma._NEWLINE_Francisco Blasco va obtindre for\xc3\xa7a renom al capdavant de l'ajuntament l'Alzira perqu\xc3\xa8 durant el seu mandat es produ\xc3\xad la catastr\xc3\xb2fica pantanada de Tous de 1982. L'alcalde va rebre la visita del papa Joan Pau II i va aconseguir atraure importants inversions per a la recuperaci\xc3\xb3 d'una ciutat greument afectada per la riuada. El 1988, despr\xc3\xa9s de la dimissi\xc3\xb3 d'Antoni Asunci\xc3\xb3n, fou elegit president de la Diputaci\xc3\xb3 de Val\xc3\xa8ncia fins al 1991._NEWLINE_El 1992 el seu grup socialista a l'ajuntament li plantej\xc3\xa0 una moci\xc3\xb3 de censura per tal de fer-lo fora de l'alcaldia, siguent substitu\xc3\xaft pel regidor socialista Pedro Grande. Els enfrontaments interns el condu\xc3\xafren a donar-se de baixa del PSPV el 1994 i organitzar un nou partit, el PSICV, amb el qual continu\xc3\xa0 siguent regidor al consistori fins al 2000. A les eleccions de 1995, ja amb el PSICV, fou el candidat amb m\xc3\xa9s vots, per\xc3\xb2 el pacte de la resta de forces li impediren tornar a l'alcaldia. La seua filla Gisela Blasco lider\xc3\xa0 el partit despr\xc3\xa9s de la seua retirada, pactant el 2003 amb el Partit Popular per tal que Elena Bastidas fora alcaldessa d'Alzira."